google/wiki40b huggingface dataset:
Milan Hodža

Bakgrunn

Hodžas far var protestantisk sogneprest. Han fikk skolegangen på skoler i Banská Bystrica, Sopron og Hermannstadt, studerte jus ved universitetene i n Budapest og i Klausenburg og avsluttet studiene med historie og slavistikk ved Universitetet i Wien. Han hadde en betydelig språkbegavelse og lærte seg ved siden av slovakisk også syv andre språk: Tysk, engelsk, fransk, polsk, serbokroatisk, rumensk og ungarsk.

Karriere

Hodža startet sin karriere som journalist i Budapest i 1897. Han redigerte og grunnla avisen Slovenský denník rundt århundreskiftet og han var med på å grunnlegge avisen Slovenský týždenník som kom ut ukentlig. Fra 1916 til 1918 var Hodža redaktør for det østerrikske pressekontor i Wien, før han begynte som politiker.
Hodža var en nær venn og rådgiver av erkehertug Franz Ferdinand, etterfølgeren til de østerrikske og ungarske troner.

Politiker

Etter den første verdenskrig ble Hodža utnevnt til leder for det tsjekkoslovakiske Bondepartiet i Slovakia og som sådan fikk han betydelig innflytelse over Tsjekkoslovakias politikk på alle områder. Hodža  påvirket prosessen med en ny landreform. Fra 1921 var Milan Hodža også professor i moderne historie ved Comenius-universitetet i Bratislava.
I mellomkrigstiden var han involvert i mange slovakiske aviser og blader og han hadde en sterk politisk og ideologisk innflytelse på disse. Hans politiske papirer ble publisert i verket Články, reči, som strakte seg over seks bind og ble utgitt mellom 1930 og 1934.

Statsminister

Hodža satt som statsminister i Tsjekkoslovakia fra 1935 til 1938 og i desember 1935 som fungerende president i Tsjekkoslovakia. Som en forkjemper for regional integrasjon ble Hodža kjent for sine mange forsøk på å etablere en demokratisk føderasjon av sentraleuropeiske stater. Mot slutten kom han på kant med flere tsjekkiske politikere på grunn av sin forsterkede Slovakia-orientering.

Eksil

Etter at Münchenavtalen ble underskrevet flyttet Hodža i eksil til Sveits og deretter til Frankrike (1939), Storbritannia (1940) og siden 1941 bodde han i USA.
Hans sønn var Fedor Hodža som også var politiker og han var nevø av Michal Miloslav Hodža, en politiker og poet.
Seksdesillion

En seksdesillion er en million kvindesillioner, eventuelt tusen milliard quattordesillioner, det vil si, det naturlige tallet 1 000 000 000 000 000 000 000 000 000 000 000 000 000 000 000 000 000 000 000 000 000 000 000 000 000 000 000 000 000 000 000 000, eventuelt 10⁹⁶. Ved å forklare det i «dagligtale» vil det si en million milliard milliard milliard milliard milliard milliard milliard milliard milliard milliarder.
Ahold

Koninklijke Ahold N.V. er et stort nederlandsk konsern som driver supermarkeder i Europa og USA. Selskapet hadde i 2006 en omsetning på omtrent 45 milliarder euro og ca. 160 000 ansatte. Ahold er børsnotert på Euronext Amsterdam.
Selskapets røtter kan spores tilbake til 27. mai 1887 da Albert Heijn-supermarked ble grunnlagt i Oostzaan. Supermarkedkjeden ekspanderte gjennom første halvdel av det 20. århundre og ble børsnotert i 1948. Selskapet ble den største supermarkedkjede i Nederland og ekspanderte inn i spiritusforretninger og kosmetikkforretninger i 1970-årene og endret navn til Ahold (hvilket står for Albert Heijn Holdings) i 1973. Selskapet ekspanderte ytterligere fra midten av 1970-årene og kjøpte kjeder i Spania, USA og Portugal, og akselererte oppkjøpene i siste halvdel av 1990-årene med oppkjøp i Latin-Amerika, Øst-Europa og Asia.
I 2003 kunngjorde Ahold at et amerikansk datterselskap gjennom en årrekke bevisst hadde opplyst for stor inntjening. Etterfølgende ble størrelsen oppgjort til mere enn 1 milliard euro. En rekke ledende medarbeidere måtte tre tilbake, og i 2006 inngikk Ahold forlik i et gruppesøksmål anlagt i USA, hvoretter Ahold skal betale erstatninger på over 1 milliard euro til aksjonærer som kjøpte aksjer i Ahold i den relevante periode.
Sorgenfri (Trondheim)

Sorgenfri er et område i Trondheim mellom Tempe (Valøyvegen) i nord og Sluppen (Bratsbergvegen) i sør. Tidligere var Sorgenfri en eiendom ved Holtermanns veg, og området er i dag oppkalt etter denne eiendommen. I 1864 ble Trondhjem–Størenbanen lagt over området. Jernbanen ble omlagt i 1884, og den gamle jernbanetraseen ble brukt som vei inn mot Trondheim sentrum. I løpet av 60-tallet ble Sorgenfri et industriområde, og i dag har området noe lettere industri, forretninger og verksteder. Sorgenfri bussdepot ligger også her.
Sorgenfri gressbane (1922–1940) var landets sjette gressbane og var Trondheims hovedarena for fotball. Cupfinalene i 1924 og 1934 ble spilt her.
Når villdyret våkner

Når villdyret våkner er en roman av Jack London. Den ble utgitt i 1903 og er Jack Londons mest leste bok.
Siden protagonisten er en hund, anses den ofte som en barnebok, men den har en mørk tone og inneholder scener med vold og mishandling.
Hvit admiral

Utseende

En middelsstor (vingespenn 48 – 59 mm) sommerfugl, på oversiden mørkt gråbrun med hvite bånd, på undersiden er grunnfargen brunoransje. Kjønnene er temmelig like, men hunnen er litt større enn hannen og har noe mer rundede vinger. Kroppen er middels kraftig, hodet ganske stort og bredt. Sugesnabelen er velutviklet, labialpalpene ganske lange og fremoverrettede. Antennene er rundt halvparten så lange som forvingene, markert klubbeformede, med gule spisser. Forvingene er avrundet trekantede, mørke med et oppbrutt, hvitt, litt bølgete tverrbånd, utenfor dette med noen små, hvite flekker. Vingenes ytterkant er temmelig jevn, men på grunn av havlmåneformede, hvite flekker mellom årene kan de se flikete ut ved første øyekast. Bakvingene er ganske store, avrundede, med et bredt, hvitt tverrbånd rundt midten. De har tre rekker av utydelige, mørke flekker utenfor dette og en litt utydleig, oransje flekk ved bahjørnet. Undersidens mønster ligner oversiden, men grunnfargen er brunoransje, ikke mørkebrun, og det finnes noen flere flekker. Bakvingen er blågrønn ved roten. Egget er lysegrønt og nærmest kulkeformet, med små groper omgitt av fine, hårete lister som danner et bikake-lignende mønster. Larven er brun som liten, senere grønn, med to rødbrune, piggete utvekster på hvert kroppsledd. Puppen er ganske karakteristisk, grønn, med en pyramideformet utvekst på ryggen av andre bakkroppsledd og et par lange, rette "horn" på hodet.

Levevis

Larven lever på vivendel (Lonicera periclymemum) og leddved (Lonicera xylosteum). Sommerfuglen flyr mest i edelløvskog der det vokser rikelig av vertsplantene. De voksne sommerfuglene flyr i juni – juli og holder seg mest oppe i trekronene. De besøker blomster, for eksempel av bjørnebær (Rubus fruticosus), og drikker også fra sølepytter eller gjærende, utflytende sevje. Larvene er avhengige av varmt sommervær og arten kan dø ut i de nordlige delene av utbredelsen i kalde somre.

Utbredelse

Arten forekommer over det meste av Europa, men har ikke faste bestander i Skandinavia. Mellom 1946 og 1959 hadde den nokså stabile bestander i Skåne, men den forsvant deretter og var borte til noen eksemplarer på ny dukket opp i 2003. Den har aldri blitt funnet i Norge. Arten går østover til Kasakhstan, og dukker opp igjen i Amur-området, Mandsjuria og østover til Japan og Korea i Øst-Asia.
Bungoma (distrikt)

Bungoma var et av Kenyas 71 administrative distrikter, og ligger i den tidligere provinsen Vestprovinsen. Det har et areal på 2 069 km². I 1999 hadde distriktet 876 491 innbyggere. Hovedstaden er Bungoma.
Kypriotiske euromynter

Kypriotiske euromynter er sirkulasjonsmynt av Den europeiske unions valuta euro med nasjonalt motiv for Kypros på revers.

Nasjonale motiver

De kypriotiske]] euromyntene er euromynter som kan brukes i alle EU-land, men som er preget med kypriotiske motiver.
De lavere valørene av euroene utgjøres av mynter, mens de høyere valørene utgjøres av sedler. Euromynten har en felles europeisk side som viser verdien på mynten og en nasjonal side som viser et symbol valgt av medlemsstaten der mynten blir preget. Hver medlemsstat har således en eller flere symboler som er unike for landet.
For bilder av den siden myntene alle EU-land har felles og en detaljert beskrivelse av mynten, se artikkelen om euromynter.
De kypriotiske euromyntene er preget i tre ulike design. De laveste valøren, 1-, 2- og 5-centmynten, har bilder av to mouflonsauer. 10-, 20- og 50-centmynten viser Kyreniaskipet, mens de høyeste valørene, 1- og 2-euromynten, har en avbildning av Pomosikonet. Hvert motiv representerer dessuten noe kypriotisk; Pomosfiguren kulturen, Kyreniaskipet havet og mouflonsauen naturen. På alle kypriotiske euromynter står det Kypros på både gresk (ΚΥΠΡΟΣ) og tyrkisk (KIBRIS), samt det årstallet da mynten ble preget.
Kypros' gamla valuta, det kypriotiske pundet, kan veksles inn hos landets sentralbank fram til 31. desember 2009 for mynt og 31. desember 2017 for sedler.
Kypros har preget én serie mynter.
Isabella Bruce

Biografi

Isabella var født i Skottland som datter av Robert Bruce av Annandale, og var således søster til kong Robert Bruce (samme navn som sin far). Hennes mor var Marjorie av Carrick, 3. grevinne av Carrick. En annen bror var Edward Bruce, en tid konge av Irland. Hun reiste til Norge sammen med sin far for å bli gift med kong Eirik i Bergen i 1292 etter at hans første hustru døde, som for øvrig også var fra Skottland. Isabella var da rundt 20 år gammel. Hun fødte ham kun et barn, datteren Ingebjørg Eiriksdatter, i 1297. 
Hun ble enke 24 år gammel ved kongens død i 1299. Hun giftet seg aldri igjen til tross for at hun overlevde sin ektemann med 59 år. Deres ekteskap skaffet ikke en mannlig arving, og den norske tronen gikk da til Eiriks bror Håkon V Magnusson. Isabella ble boende i Bergen som enkedronning etter at ektefellens bortgang, og fram til sin død i 1358. Hun ser i denne perioden ut til å ha deltatt aktivt i det politiske liv, og hadde et nært forhold til kirken i Bergen, noe som blant annet vises ved at hun 1324 fikk i gave hus på Holmen i Bergen fra biskopen. Hun deltok i mange offisielle hendelser og seremonier og synes ikke å ha vært uten innflytelse. Isabella dro aldri tilbake til Skottland, men sendte soldater for å kjempe for sin bror Robert Bruce i krigene mot England. Det har vært foreslått at hun deltok som megler i konfliktene mellom Orknøyene, Shetlandsøyene og Skottland i 1312. I 1339 ga kongen nåde til en fange på hennes og biskopens bønn. Hun utvekslet brev med sin søster i Christina Bruce i Skottland.

Datteren

Det antas at Isabella sto bak datteren Ingebjørg Eiriksdatters festmål med jarl Jon Magnusson av Orknøyene i 1300 som det aldri ble noe av grunnet brudgommens ubeleilige død. Isteden ble Ingebjørg Eiriksdatter gift med den svenske prinsen og hertugen Valdemar Magnusson i et dobbeltbryllup mellom en svoger og den norske kusinen, prinsesse Ingebjørg Håkonsdatter, i Oslo i 1312. Ingebjørg fikk en sønn med Valdemar i 1316, men ingenting mer er kjent om ham. Også Ingebjørg ble tidlig enke da hertugen døde i fangenskap i 1318, men Ingebjørg fortsatte å bo i Sverige. Siden 1340 ble hun titulert hertuginne av Öland. Et dokument av 1357 viste til at moren Isabella skal ha arv etter datteren i Sverige, noe som tyder på Isabella levde lengre enn sin datter.
Annie Wilkes

Anne Marie Wilkes Dugan, bedre kjent som Annie Wilkes, er en fiktiv figur i Stephen Kings roman Kidnappet (1987). Hun er en sykepleier som tar seg av forfatteren Paul Sheldon etter at han har kjørt utfor en vei under en voldsom snøstorm. Annie er Paul Sheldons største beundrer, men når hun får vite at favorittkarakteren hennes dør i neste bok, forlanger hun at Paul skal skrive et nytt utkast. Hun tyr til voldelige metoder dersom hun ikke får det som hun vil.
Romanen ble filmatisert i 1990, Misery, med Kathy Bates i hovedrollen som Annie Wilkes. Hun vant Oscar for beste kvinnelige hovedrolle for rolleskildringen, og det amerikanske filminstituttet har kåret filmfiguren til filmhistoriens 17. beste skurkeskikkelse. Laurie Metcalf spilte Annie Wilkes i et teaterstykke på Broadway i 2015. Hun ble nominert til en Tony Award for arbeidet. Annie Wilkes som dødsengel og tortursykepleier har for øvrig blitt en arketype innenfor skrekksjangeren.
Botswana under VM i friidrett 2017

Resultater

(q – kvalifisert, NM – ikke noe gyldig resultat, SB – årsbeste)
Årnes (Åfjord)

Årnes er den østligste delen av tettstedet Å i Åfjord og er administrasjonssenteret i Åfjord kommune i Trøndelag. Årnes ligger innerst i Åfjorden, mellom utløpet av Stordalselva og Norddalselva, to av landets beste lakseelver, derav av navnet; et nes mellom to åer. Stedet har navn etter gården som opprinnelig lå her.
Kommuneforvaltningen ble flyttet hit etter at Austdalsveien ble åpnet i 1950. På grunn av kommunens geografi var dette naturlig, de fleste hovedveiene i kommunen møtes her i stjerneform. Før 1950 representerte Monstad forbindelsen med resten av verden da rutebåten hadde anløpssted der. Sentrumsutvikling i Åfjord 1950-70 og rivaliseringen mellom Monstad og Årnes drøftes i Helge Buengs bok om Åfjord Sparebank.
Åfjord Rådhus ligger midt på Årnes. Ved Årnes ligger også Åfjord skolesentrum, med Åset barne- og ungdomsskole og Åfjord videregående skole. Stedet er også Åfjords viktigste trafikknutepunkt, med busstasjon, postkontor og hotell, det ligger langs 715Fylkesvei 715 . 
I 1995 fikk Åfjord vegdirektoratets Vakre Vegers Pris for Årnes torg, Åfjordsbåten med ror var brukt som motiv ved utformingen.
Bildene under er alle tatt fra omtrent samme sted og viser bebyggelsens forandring i løpet av ett hundre år.
International Medical University

International Medical University (IMU) er et privat engelskspråklig universitet i Kuala Lumpur i Malaysia, grunnlagt i 1992. Universitetet utdanner leger og driver forskning og annen utdannelse innen medisin og andre helsefag. Det fikk full universitetsstatus i 2001 og er internasjonalt i sin orientering. Hovedcampus ligger i Bukit Jalil i Kuala Lumpur og universitetet har ca. 3 300 studenter. Universitetet eies av selskapet IMU Health, som er et av tre datterselskaper i IHH Healthcare, ved siden av Sørøst-Asias største private helseselskap Parkway Pantai. Største eier av IHH Healthcare og dermed IMU er den malaysiske regjeringens investeringsfond, Khazanah Nasional.
Blant fagområdene universitetet dekker er medisin, odontologi, farmasi, farmasøytisk kjemi, sykepleie og sykepleievitenskap, ernæringsvitenskap, fysiologi, humanbiologi, bioteknologi, kiropraktikk og tradisjonell kinesisk medisin. Universitetet har samarbeid med en rekke universiteter rundt om i verden, særlig Australia og Storbritannia.
Ayotzinapa

Ayotzinapa er en rural lærerskole i delstaten Guerrero i Mexico. Skolen ble opprettet i 1926 som en del av utdanningsreformene i kjølvannet av den venstreorienterte meksikanske revolusjonen. Ayotzinapa er en normalskole (spansk: escuela normal rural) som ble opprettet for å gi utdanningsmuligheter til fattige mennesker i rurale strøk. Disse ble opprettet i hundretall i første halvdel av 1900-tallet. I dag er det bare et titall igjen av disse skolene.

Studentforsvinninger

26. september 2014 ble 43 studenter fra Ayotzinapa bortført fra byen Iguala, av det lokale politiet. Studentene skal angivelig ha blitt overlevert til Guerreros Unidos, en kriminell gruppe i området. Saken er ikke oppklart, og har skapt frustrasjon og store demonstrasjoner i Mexico og i solidaritetsnettverk verden over .
Luis Moreno-Ocampo

Biografi

I 1978 tok han sin juridiske eksamen ved Universitetet i Buenos Aires. Moreno-Ocampo var deretter i fire år hos statsadvokaten i Argentina før han ble assisterende aktor hos kommisjonen som etterforsket forsvinningen av personer i landet i 1984-1985. Denne førte til at flere medlemmer av juntaen i Argentina ble dømt. Det var den første rettsforfølgelse av høyere sjefer for massedrap av sivile siden Nürnbergprosessen etter andre verdenskrig.
De neste årene fikk Moreno etablert et omdømme for sin vilje til å konfrontere de rike og mektige i Argentina. I 1986 ble han assisterende aktor i sakene mot sentrale medlemmer av politiet i Buenos Aires, inkludert general Ramón Camps, for brudd på menneskerettigheter. Han var en del av gruppa som fikk utlevert general Guillermo Suárez Mason fra California, ledet rettsforfølgelsen av lederne av to militære opprør (i 1987 og 1990), og var aktor i vurderingen av militære sjefers handlinger under Falklandskrigen.
I 1992 forlot Moreno-Ocampo sin posisjon som aktor for å starte et advokatfirma som spesialiserte seg på korrupsjonskontroll, strafferett og menneskerettigheter. På samme tid ble han en førsteamanuensis i strafferett ved Universitetet i Buenos Aires. Han har også vært gjesteprofessor ved Stanford University og Harvard Law School. I tillegg til sine faglige oppgaver, har han vært svært aktiv i anti-korrupsjonsorganisasjonen Transparency International, han er den tidligere presidenten i styret for deres kontor for Latin-Amerika og Karibia og er nåværende medlem av det internasjonale styret i organisasjonen.

Krigsforbrytelsesanklagene mot presidenten i Sudan

Moreno-Ocampo rettet 14. juli 2008 ti kriminelle anklager mot Sudans president Omar al-Bashir. Han anklaget ham for å støtte krigsforbrytelser og forbrytelser mot menneskeheten. ICCs anklagere har hevdet at al-Bashir klekket ut og gjennomfører en plan for å ødelegge store deler av tre stammegrupper i Darfur på grunn av etnisitet. Man venter at han innen få måneder vil spørre et panel av ICC dommerne om å utstede en arrestordre for Bashir.
Dokkene naturreservat

Dokkene naturreservat ligger i Vestre Spone vest for Snarumselva i Modum kommune, Buskerud. Reservatet ble  opprettet i 2005 for å verne en av svært få gamle ravineskoger av noe størrelse i Øst-Norge.
Friend of a Friend

Om sangen

Sangen er skrevet av Jan Steinsdoerfer, Mikolaj Trybulec og Albert Černý, og den fremføres av indiebandet Lake Malawi. Sangen ble sendt inn til Česká televizes konkurranse Eurovision Song CZ, der vinneren får representere Tsjekkia i Eurovision Song Contest. Av rundt 300 innsendte sanger, ble «Friend of a Friend» plukket ut som en av åtte finalister til finalen. Sangen vant finalen og ble dermed Tsjekkias bidrag til Eurovision Song Contest 2019.

Eurovision Song Contest

I januar 2019 ble Tsjekkia trukket til å delta i semifinale 1 av Eurovision Song Contest. Semifinalen ble arrangert i Expo Tel Aviv i Israel tirsdag 14. mai, og Tsjekkia har startnummer 6. «Friend of a Friend» ble blant de ti beste i sin semifinale og kvalifiserte seg dermed til finalen lørdag 18. mai. I finalen kom sangen på ellevteplass av 26 deltakere. Låten fikk blant annet 12 poeng fra den norske juryen.
Trend Motor Sport

Trend Motor Sport (TMS) er et europeiskregistrert scootermerke stiftet i 2001. Merket eies av den sørkoreanske mekanikeren Junhg Vong og produseres i Kina. Scootermerket TMS eies blant annet (48 prosent) av Qniqqi, som har sitt hovedkontor i Sør-Korea.
Selvbefruktning

Selvbefruktning vil si at et individ av en organisme har både hannlige og hunnlige deler og også befrukter seg selv. Dette er noe som særlig finner sted blant visse plantearter.
Kvenfolkets dag

Kvenfolkets dag (kvensk: Kväänikansan päivä) markeres årlig i blant annet Norge og Sverige den 16. mars. De to kvenske organisasjonene Kvenlandsforbundet (KLF) og Norske kveners forbund (NKF) har begge valgt 16. mars som Kvenfolkets dag, men organisasjonene har forskjellige begrunnelser for sine valg. På tross av de ulike begrunnelsene, er dagen uansett en dag der alle kvener markerer seg selv, sitt språk, sin kultur og sin historie.

Begrunnelser

Kvenlandsforbundets begrunnelse tar utgangspunkt i en avtale mellom den norsk-svenske kongen og kvenene (birkarlene) av 16. mars 1340. KLF feiret dagen i Kiruna i Nord-Sverige for første gang i 2013.
Norske kveners forbund ble den 12. februar 2014  enige om 16. mars som dato for Kvenfolkets dag og begrunner sitt valg med at den første kvenske organisasjonen, Norske kvener - Børselv/Ruijan kväänit - Pyssyjokilaiset, ble stiftet i Børselv på denne datoen i 1984 og således ble starten på en organisert kvensk bevegelse. Den nevnte organisasjonen er i dag et lokallag under NKF og feiret 30-årsjubileum i 2014, samtidig som NKF feiret Kvenfolkets dag for første gang.

Prosessen

I perioder har flere organisasjoner, deriblant Kvenlandsforbundet, Norske Kveners Forbund, Meänmaa og Svenska Tornedalingars Riksförbund - Tornionlaaksolaiset (STR-T) vært i møter for å forsøke å samles om én felles dag for kvener og tornedalinger uten å finne en løsning som passet for alle. 
Det endte til slutt med at KLF skar igjennom og tok en individuell beslutning, først om et eget flagg, så om dato for Kvenfolkets dag. Meänmaa og STR-T fulgte i 2013 og ble enige om at 15. juli skulle bli Tornedalingers og kveners dag, senere bare Tornedalingenes dag og ble enige om et felles flagg seg imellom; Meänflaku (vårt flagg). I og med at NKF verken hadde tatt beslutning om dag eller flagg, valgte man å innkalle til et ekstraordinært landsstyremøte der alle stemmer gikk til 16. mars.
Dette betyr at Kvenlandsforbundet og Norske Kveners Forbund er samstemte om en felles dato for Kvenfolkets dag (16. mars), mens Meänmaa og STR-T har en annen dato for Tornedalingarnas dag (15. juli).

Kvensk flagg

Kvenlandsforbundet vedtok  Kvenflagget på et møte med medlemmer fra Norge, Sverige og Finland i 2009. På en mørkeblå bakgrunn ligger en solblomst (aurinkonkukka) som er funnet på en rekke gjenstander i det kvenske området (Kvenland). Eksempler på slike gjenstander skal være jakthorn, vevstoler, båter m.m. Flagget har blant annet prydet offentlig flaggstang utenfor rådhuset i Kiruna på Kvenfolkets dag, og kommunen skal ha lovet å fortsette denne tradisjonen. I 2017 ble flagget hengt opp ved Rådhuset i Storfjord kommune, for første gang i en kommune i Norge. Meänmaa og STR-Ts flagg ligner det ungarske flagget, med sine tre liggende striper, men skilles i fargekombinasjonene som er gul øverst, hvitt i midten og blå nederst.
På Landstyremøte i NKF - RK 29.- 30. april 2017 ble Kvenlandsforbundets flagg vedtatt brukt også av NKF.
Vestbjerg

Geografi og klima

Byen ligger ca 24 meter over havet. Gjennomsnittstemperaturen er 7,5°C, med gjennomsnitt i juli på 15,8°C som den varmeste måneden og -0,7°C i januar som den kaldeste måneden. Gjennomsnittlig nedbør 644 mm.

Historie

Vestbjerg har vokst i perioder fra 1970-tallet, da det ble solgt tomter her i en sydvendt helling som ga gode solforhold. Dette fortsatte på 1980- og 1990-tallet, da nye tomter ble lagt ut for salg, og det ble bygd mange eneboliger her.

Vestbjerg i dag

Byen har en skole, Vestbjerg Skole, en idrettshall, et bibliotek og tre barnehager. Biblioteket ble lagt ned i 2010, og erstattet av en bokbuss. Det er flere mindre bedrifter her, og to dagligvarebutikker. Det er et bredt idrettstilbud her, med fotballag, badminton, tennis, håndball, gymnastikk, parkour, friidrett, petanque og volleyball. Det er også to speiderkorps i byen.
Sina Weibo

Sina Weibo (kinesisk: 新浪微博, pinyin: Xīnlàng Wēibó, oversatt: «Sina mikroblogging») er et kinesisk mikrobloggsted. Den kan beskrives som en slags blanding av Twitter og Facebook, og er (2011) blant de mest populære nettsider i Folkerepublikken Kina.
Sina Weibo ble lansert av SINA Corporation i august 2009.